Հատկանշական է նաեւ, որ դեռեւս հունվարից նկատելի է դարձել Իրանի ռիալի արժեզրկման միտումը։ Եթե 2017թ. մինչեւ 2018թ. հունվարի 20-ը մեկ դոլարի արժեքը 3750 թուման էր (10 ռիալը մեկ թուման է), ապա հունվարի 21-ին արդեն դարձավ 4700, ինչը թերեւս պայմանավորված էր ԱՄՆ-ի Իրան-5+1-ի համաձայնությունից հնարավոր դուրս գալով, որը իրականություն դարձավ մայիսի 12-ին, ինչի պատճառով արագացվեց իրանական ռիալի արժեզրկումը։ ԱՄՆ-ը, դուրս գալով համաձայնագրից, հայտարարեց, որ ոչ միայն վերականգնվելու են Իրանի դեմ նախկին տնտեսական սահմանափակումները, այլեւ մտցվելու են նորերը, որոնց մի մասը կյանքի կոչվեց օգոստոսի 13-ից, իսկ հաջորդ փուլը սկսվելու է նոյեմբերի 4-ին, որը վերաբերում է Իրանի նավթի արտահանության կասեցմանը եւ բանկային գործունեությանը։ Թեեւ Իրան-4+1-ը ջանքեր է գործադրում պահպանելու համաձայնությունը եւ Իրանին աջակցելու ուղիներ է փնտրում, սակայն խոշոր ընկերություններն ու բանկերը, գերադասելով ԱՄՆ-ի հետ գործարքները, հրաժարվում են Իրանից։ Մյուս կողմից, փորձագետներն ու իրանցի պաշտոնյաները ռիալի արժեզրկման ներքին բազում պատճառներ են նշել, այդ թվում՝ Կենտրոնական բանկից արժույթի շուկայում ավելի քիչ արտարժույթ բաց թողնելը։ Երեւույթը պայմանավորել են նաեւ դոլարի մեկ ընդհանուր գին սահմանելով, ոմանք դրանում մեղադրել են կառավարությանը եւ նշել, որ դա բյուջեի ճեղքը փակելու նպատակ է հետապնդել։ Արժեզրկման պատճառներից է համարվել նաեւ Արաբական Միացյալ Էմիրություններում հավելյալ արժեքի եկամտահարկի բարձրացումը, ինչը դժվարացրել է Իրանի արտարժութի շուկայի ներկայացուցիչների համար դրա ձեռքբերումը եւ այլն։ Բայց եւ այնպես, հուլիսից, ԱՄՆ սահմանափակումների վերականգնման նախաշեմին, արտարժույթի գինը բարձրանում էր ժամերով, ընդհուպ մինչեւ սեպտեմբերին արդեն 1-2 օր ազատ շուկայում հասել էր մինչեւ 20 հազար թումանի։ Բնականաբար, թանկանում էին նաեւ ապրանքները, մասնավորապես ներմուծվածները։ Այլ կերպ ասած՝ Իրանում եւս տնտեսական ճգնաժամն սկսեց խորանալ։